Mogens Jensen (S), 2011-02-03:
Som sagt af Venstres ordfører handler det her jo om, at vi ophæver en revisionsklausul, fordi vi kan konstatere, at det altså endnu ikke, som vi måske håbede på eller troede, er muligt at give offentligheden øget adgang til Netarkivet, hvor vi i henhold til pligtafleveringsloven indsamler, indhøster de materialer og oplysninger, som findes på internettet.
Så med det udgangspunkt har Socialdemokratiet selvfølgelig heller ikke noget problem med at støtte lovforslaget.
Men så vil jeg også gerne gøre opmærksom på, som også Venstres ordfører gjorde det, at vi altså har et problem med pligtafleveringsloven, som det ville være mærkeligt at vi ikke diskuterede her i dag, nu vi har loven oppe at vende her i Folketingssalen.
Og det er jo også noget, der er påpeget i høringssvar til loven af såvel Spilmuseet som Dansk Spilråd, som gør opmærksom på, at pligtafleveringen i forbindelse med den stadig større del af den danske kulturarv, som er danskudviklede computerspil, ikke fungerer hensigtsmæssigt.
Computerspil er et meget stort medie i dag for såvel børn som voksne, og der er mange danske virksomheder, som rent faktisk udvikler og producerer spil i verdensklasse.
Derfor er det selvfølgelig vigtigt, at vi også i forhold til opbevaring og formidling af den her del af vores kulturarv forholder os til det.
Og problemet er altså, at der er mange af de her spil, som ikke bliver indsamlet, bl.a. store internationale spilsucceser med dansk ophav som bl.a. det efterhånden gamle »Hitman« eller de to nye spil, »Limbo« og »Max & the Magic Marker«, som alle har vundet flotte internationale priser.
Det står for mig klart, bl.a. på baggrund af en række spørgsmål, som jeg har stillet til kulturministeren, hvor vi dog stadig mangler at få svar på spørgsmål 63, at de spil ikke indsamles og bevares i dag på grund af huller i loven vedrørende pligtaflevering – bl.a. formuleringer, der kan så tvivl om fortolkningen af, i hvilket omfang spillene skal indsamles.
Så jeg mener, det er helt nødvendigt, at vi her i udvalgsarbejdet om lovforslaget får set på, hvordan vi sikrer, at danskudviklede computerspil indsamles og bevares, uanset om de udgives på et dansk eller et udenlandsk forslag.
Der er ingen tvivl om – og det har Det Kongelige Bibliotek også fastslået – at spil både er det mest besværlige og bekostelige medie at indsamle og bevare, fordi det modsat alle andre medier er dynamisk, digitalt og udkommer på et væld af platforme.
Og derfor er det også uløseligt bundet til noget specifik hardware, som Det Kongelige Bibliotek på nuværende tidspunkt ikke har mulighed for at indsamle.
Så det er altså en udfordring, vi her står over for, men vi er nødt til at tackle den udfordring, og det er relevant at gøre det her i forbindelse med denne lovbehandling.
Så min konklusion er, at vi er nødt til at kigge på pligtafleveringsloven, fordi den i praksis ikke er anvendelig, hvis formålet er at indsamle computerspil med relevans for dansk kulturarv og spil udviklet af danske computerspilproducenter, og at vi er nødt til at få det ind i loven, så også faktorer som f.eks. dansk ophavsmand, dansk producent, danskejet IP eller dansk udførelse tæller med, når den her indsamling skal foretages.
Jeg er glad for, at det er en sag, som optager flere partier hen over midten i Folketingssalen, og jeg håber derfor også, at kulturministeren vil tage initiativ til, at vi får gennemgået den her problemstilling i forbindelse med lovens behandling, og det hører jeg selvfølgelig gerne ministerens indstilling til her i dag.